แนวการป้องกันการเสียกรุงครั้งที่ 2
เงินชดเชยน้ำท่วมปี 2554 ยังได้กันไม่ครบดี ปีนี้คนไทยก็ต้องใจหายใจคว่ำกันอีกรอบ เพราะตอนนี้มวลน้ำก้อนใหญ่ได้เข้าถล่มจนเกิดเป็นวิกฤตอุทกภัยที่สร้างความเสียหายในหลายพื้นที่ เรียกว่าท่วมไปแล้วถึง 20 จังหวัด ไล่มาตั้งแต่ เชียงราย เชียงใหม่ แพร่ สุโขทัย พิษณุโลก พิจิตร ชัยนาท มาถึงพระนครศรีอยุธยา ฯลฯ ทำให้หลายฝ่ายเริ่มถามหางบประมาณ 3.5 แสนล้านบาท ที่รัฐบาลอนุมัติออกมา สำหรับก่อสร้างวางระบบป้องกันอุทกภัยอย่างยั่งยืน และการวางแผนบริหารจัดการน้ำอย่างบูรณาการตั้งแต่ต้นน้ำ กลางน้ำ ปลายน้ำ ว่าเมื่อไหร่จะเริ่ม ควรรีบเริ่มโดยไม่รอช้าและไม่อยากให้ฝ่ายใดฝ่ายหนึ่งเอาความเดือดร้อนของชาวบ้านไปเล่นการเมืองจนการแก้ไขปัญหาต้องล่าช้า และต้องลุ้นระทึกอีกแล้วว่าน้ำจะท่วมบ้านอีกหรือไม่
19 ก.ย. 2555

เงินชดเชยน้ำท่วมปี 2554 ยังได้กันไม่ครบดี ปีนี้คนไทยก็ต้องใจหายใจคว่ำกันอีกรอบ เพราะตอนนี้มวลน้ำก้อนใหญ่ได้เข้าถล่มจนเกิดเป็นวิกฤตอุทกภัยที่สร้างความเสียหายในหลายพื้นที่ เรียกว่าท่วมไปแล้วถึง 20 จังหวัด ไล่มาตั้งแต่ เชียงราย เชียงใหม่ แพร่ สุโขทัย พิษณุโลก พิจิตร ชัยนาท มาถึงพระนครศรีอยุธยา ฯลฯ ทำให้หลายฝ่ายเริ่มถามหางบประมาณ 3.5 แสนล้านบาท ที่รัฐบาลอนุมัติออกมา สำหรับก่อสร้างวางระบบป้องกันอุทกภัยอย่างยั่งยืน และการวางแผนบริหารจัดการน้ำอย่างบูรณาการตั้งแต่ต้นน้ำ กลางน้ำ ปลายน้ำ ว่าเมื่อไหร่จะเริ่ม ควรรีบเริ่มโดยไม่รอช้าและไม่อยากให้ฝ่ายใดฝ่ายหนึ่งเอาความเดือดร้อนของชาวบ้านไปเล่นการเมืองจนการแก้ไขปัญหาต้องล่าช้า และต้องลุ้นระทึกอีกแล้วว่าน้ำจะท่วมบ้านอีกหรือไม่
ภาพและการรายงานสถานการณ์อุทกภัยที่เกิดขึ้นในตัว จ.สุโขทัย และจังหวัดใกล้เคียง แสดงให้เห็นอย่างชัดเจนว่า ประชาชนยังต้องพึ่งพาตัวเองในการขนย้ายข้าวของอย่างชุลมุน และใช้บริการ “บิ๊กแบ็ก” เจ้าเก่า เพื่ออุดรอยรั่วพนังกั้นน้ำ 
ส่วนประชาชนที่อยู่ในจังหวัดถัดมาที่ต้องรับน้ำที่ไหลมาจากสุโขทัย อย่างพิษณุโลก นครสวรรค์ ก็นั่งอดตาหลับขับตานอน เพราะไม่รู้ว่าน้ำจะมาถึงเมื่อไร เช่นเดียวกับประชาชนใน จ.พระนครศรีอยุธยา ที่หลายๆ อำเภอน้ำได้หลากเข้าท่วมแล้ว
แม้ภูมิศาสตร์ที่ตั้งของบ้านเราจะหลีกหนีน้ำท่วมได้ยาก โดยเฉพาะในพื้นที่ภาคเหนือตอนล่าง ภาคกลางตอนบน ซึ่งน้ำท่วมเป็นเรื่องปกติที่เกิดขึ้นทุกปี 
แต่สำหรับปีนี้ประชาชนมีความหวังว่าน้ำจะไม่ท่วม เนื่องจากรัฐบาลได้วางแผนทั้งระยะสั้น ระยะยาว ทุ่มงบประมาณป้องกันอย่างเต็มที่ แต่แล้วจู่ๆ น้ำก็ท่วม จ.สุโขทัย ท่วม อ.เสนา อ.บางบาล จ.พระนครศรีอยุธยา จนชาวบ้านขนของหนีแทบไม่ทัน 
ตอนนี้จึงหวาดผวากันไปทั้งประเทศว่า คนไทยอาจต้องเผชิญกับวิกฤตมหาอุทกภัยครั้งใหญ่เหมือนปี 2554 ที่ผ่านมาอีกครั้งหรือไม่ 
น้ำท่วมที่สุโขทัยและหลายๆ อำเภอในพระนครศรีอยุธยาขณะนี้ อาจจะเป็นแค่การท่วมเฉพาะพื้นที่และท่วมไม่นาน แต่อย่าลืมว่าน้ำท่วมใหญ่ปีที่แล้ว ก็เริ่มต้นแบบนี้เหมือนกัน 
แต่ประเด็นวันนี้ ผมไม่ได้ต้องการจะมาตั้งคำถามว่าเงิน 3.5 แสนล้านบาท อยู่ที่ไหนและนำไปใช้ในโครงการอะไรบ้าง แต่ผมอยากให้รัฐบาลทำเลย ไม่ต้องรอ เพราะประชาชนจะมาคอยถามรัฐบาลว่าปีนี้น้ำจะท่วมกรุงเทพฯ อีกไหม แล้วจะตอบลำบากครับ และนั่นก็ไม่ใช่สิ่งที่เป็นการแก้ปัญหาที่ต้นเหตุเลย 
ท่านเคยสังเกตหรือไม่ครับว่า ทุกวันนี้ภาพที่ปรากฏตามสื่อต่างๆ ไม่เพียงแต่ภาพความเดือดร้อนของผู้ประสบอุทกภัย แต่ยังมีภาพของความปะทะคารม กล่าวโจมตีกันระหว่างรัฐบาล ฝ่ายค้าน และกรุงเทพฯ ในเรื่องการบริหารจัดการปัญหาต่างๆ ไม่เฉพาะแต่เรื่องการบริหารจัดการน้ำเท่านั้น หากแต่จะมองให้ดี ผมเชื่อว่าทุกฝ่ายล้วนมีเจตนาดีต่อชาติบ้านเมืองทั้งสิ้น ผมแน่ใจว่าไม่มีใครอยากให้ประเทศไทยมีปัญหาที่แก้ไขไม่จบไม่สิ้น และไม่มีใครอยากให้เกิดประวัติศาสตร์ซ้ำรอยอย่างมหาอุทกภัยเมื่อปีที่ผ่านมา 
เพราะฉะนั้น เมื่อทุกฝ่ายมุ่งจุดมุ่งหมายเดียวกัน ทำไมเราไม่ทำให้เกิดภาพของความสามัคคี การร่วมแรงร่วมใจเพื่อฟันฝ่าวิกฤตร้ายครั้งนี้ไปพร้อมๆ กัน แล้วขจัดภาพของการแตกความสามัคคีและแบ่งพรรคแบ่งพวกกันออกไปจากสื่อต่างๆ ทั้งโทรทัศน์ หนังสือพิมพ์และบรรดาสื่อออนไลน์ สถานการณ์ของบ้านเมืองเราในตอนนี้มีแต่เรื่องวุ่นวาย มีปัญหาสังคมมากมายที่ต้องการการแก้ไข เยียวยา และป้องกัน เพียงแค่ทุกฝ่ายตระหนักในหน้าที่ มุ่งมั่นรับผิดชอบ และร่วมสร้างสรรค์ประโยชน์เพื่อประเทศชาติอย่างเต็มความสามารถ ปลายทางของประเทศไทยคงไม่แพ้ชาติใดในโลกอย่างแน่นอน
สุดท้ายนี้ ผมขอฝากข้อคิดให้ทุกท่านผ่านพระราชดำรัสของพระบาทสมเด็จพระเจ้าอยู่หัว ที่ทรงเน้นเรื่องความสามัคคีของคนในชาติ มุ่งให้คนไทยมีความรักใคร่กลมเกลียว สมัครสมานสามัคคี มีความเป็นน้ำหนึ่งใจเดียวกัน อันจะนำพาประเทศชาติไปสู่ความเจริญรุ่งเรือง คงความเป็นชาติไทยไว้ได้ 
ดังความตอนหนึ่งในพระบรมราโชวาท พระราชทานแก่ทหารรักษาพระองค์ในพิธีตรวจพลสวนสนาม เนื่องในโอกาสเฉลิมพระชนมพรรษา วันพุธที่ 3 ธ.ค. 2512 ว่า “...ชาติของเรารักษาเอกราชอธิปไตยมาได้จนถึงทุกวันนี้ด้วยความสามัคคี คนไทยเราแต่ละคน รู้จักประโยชน์ส่วนรวมของชาติ รู้จักปฏิบัติหน้าที่ให้สอดคล้องและเกื้อกูลกัน ผลการปฏิบัติของเรานั้นจึงเกิดเป็นพลังอันยิ่งใหญ่ ซึ่งสามารถกำจัดและป้องกันภัยต่างๆ มิให้ทำอันตรายแก่เราได้ แม้จะมีศัตรูคิดร้าย บุกรุกคุกคามอย่างหนักหนาเพียงใด เราก็ยังไม่เพลี่ยงพล้ำ ขอให้ทุกคนสำนึกตระหนักว่า ความสมัครสมานสามัคคีของเรานั้นเป็นสิ่งสำคัญที่สุด ที่จะต้องรักษาไว้ให้ยั่งยืนอยู่ตลอดไป หากเรามีความประมาท เราแตกสามัคคีกันเมื่อใด เราก็จะเป็นอันตรายย่อยยับลงเมื่อนั้น ไม่มีใครอื่นที่ไหนจะช่วยเราได้นอกจากตัวเราเอง...” 
หวังว่าพออ่านจบแล้ว ทุกท่านจะรู้สึกเหมือนผม และอยากทำให้มันเกิดขึ้นจริงในบ้านเมืองเรา ผมขอเอาใจช่วยครับ